คาด กนง.ลดดอกเบี้ย 0.5% กระตุ้น ศก.
วิจัยกสิกรไทย  คาดกนง.ลดดอกเบี้ยนโยบาย 0.50% เพื่อกระตุ้นการฟื้นตัวของเศรษฐกิจ
29 ต.ค. 2565

วิจัยกสิกรไทย  คาดกนง.ลดดอกเบี้ยนโยบาย 0.50% เพื่อกระตุ้นการฟื้นตัวของเศรษฐกิจ
บริษัท ศูนย์วิจัยกสิกรไทย จำกัด ประเมินว่า คณะกรรมการนโยบายการเงินของไทย (กนง.) คงจะมีมติปรับลดอัตราดอกเบี้ยนโยบายลง 0.5% จาก 3.50% มาอยู่ที่ 3.00% ในการประชุมรอบสุดท้ายของปีในวันที่ 30 พฤศจิกายน 2554 นี้ เพื่อดูแลเสถียรภาพทางเศรษฐกิจ
โดยคาดว่า กนง.คงจะให้น้ำหนักกับความเสี่ยงเศรษฐกิจทั้งภายในและภายนอกประเทศที่เพิ่มขึ้น ไม่ว่าจะเป็นผลกระทบจากปัญหาอุทกภัยครั้งรุนแรง รวมทั้งความเสี่ยงภายนอกประเทศจากปัญหาหนี้ในยูโรโซนที่อาจจะลุกลามไปสู่ประเทศแกนหลักและภาคธนาคาร ในขณะที่การแก้ไขปัญหาอาจเผชิญกับอุปสรรคและความท้าทาย โดยมีความเสี่ยงมากขึ้นที่เศรษฐกิจในยูโรโซนอาจจะประสบกับภาวะเศรษฐกิจถดถอยในปีหน้า
นอกจากนี้ เส้นทางการฟื้นตัวอย่างมีเสถียรภาพของเศรษฐกิจสหรัฐฯ ก็ยังคงต้องใช้เวลาและยังมีความเสี่ยงจากประเด็นการคลังและการต่อรองอำนาจทางการเมือง
ขณะเดียวกัน แม้ว่าแรงกดดันเงินเฟ้อในประเทศยังคงมีอยู่ โดยในระยะสั้นยังคงมีแรงหนุนจากราคาสินค้าในหมวดอาหารและสินค้าจำเป็นที่ปรับตัวสูงจากผลของอุทกภัยก่อนที่กำลังการผลิตจะฟื้นคืนสู่ภาวะปกติ รวมถึงนโยบายของภาครัฐโดยเฉพาะประเด็นเกี่ยวกับมาตรการพลังงานในช่วงต้นปี 2555 และการปรับขึ้นค่าจ้างขั้นต่ำในเดือน เม.ย. 2555 แต่การเพิ่มขึ้นของเงินเฟ้ออาจเป็นผลจากปัจจัยที่เกิดขึ้นเพียงชั่วคราว
ขณะที่กำลังซื้อที่อาจมีแนวโน้มลดลงตามภาวะเศรษฐกิจ และผลจากความเสียหายของทรัพย์สินจากอุทกภัย รวมถึงการขาดรายได้จากการหยุดการผลิต โดยคาดว่าการชะลอตัวลงของการบริโภคและกิจกรรมทางเศรษฐกิจน่าจะช่วยบรรเทาแรงกดดันเงินเฟ้อลงได้ในบางส่วน ซึ่งก็น่าจะทำให้ กนง. มีช่องว่างที่จะปรับเปลี่ยนจุดยืนนโยบายการเงินเพื่อช่วยสนับสนุนการฟื้นตัวของเศรษฐกิจจากปัญหาอุทกภัยครั้งใหญ่ ท่ามกลางความเสี่ยงเศรษฐกิจจากภายนอกที่ยังคงอยู่ในระดับสูง สำหรับอัตราดอกเบี้ยในระบบธนาคารพาณิชย์ โดยเฉพาะในฝั่งอัตราดอกเบี้ยเงินกู้นั้น ธนาคารพาณิชย์คงจะมีการให้ความช่วยเหลือลูกค้าที่ประสบภัยหรือได้รับผลกระทบจากภาวะอุทกภัย ด้วยการพิจารณาเงื่อนไขที่ผ่อนปรนมากขึ้น และการช่วยเหลือวงเงินสำหรับการฟื้นฟูกิจการ
สำหรับอัตราดอกเบี้ยเงินฝากนั้น ธนาคารพาณิชย์ก็คงจะมีการปรับกลยุทธ์การนำเสนอผลิตภัณฑ์เงินออมพิเศษเพื่อรักษาฐานลูกค้า ท่ามกลางสภาวะการแข่งขันที่ยังคงเข้มข้น และรองรับความต้องการวงเงินสินเชื่อที่จะปล่อยให้กับภาคธุรกิจในการฟื้นฟูการผลิตหลังน้ำลด